IL:n kyselytutkimuksen mukaan Halla-aho on nuorten aikuisten suosikki seuraavaksi pääministeriksi. Ilmiö noudattelee Euroopassa nähtävillä olevaa poliittista trendiä, arvioi tutkimusjohtaja Juhana Aunesluoma.

Tutkimusjohtajan mielestä nuoret eivät välttämättä löydä itselleen poliittista kotia valtavirtapuolueista.

Muutamaa keskeistä asiaa ajavat populistit alkavat silloin näyttää kiinnostavilta.

Halla-ahon suosiossa voi vielä olla

"

uuden puheenjohtajan bonusta

"

, Aunesluoma arvioi.

Näin Jussi Halla-Aho puhui Perussuomalaisten linjauksista.

Jussi Halla-aho on pian johtanut kuukauden ajan perussuomalaisia. Iltalehden Taloustutkimuksella teettämän kyselyn mukaan tuore puheenjohtaja nauttii erityisesti nuoremman väen suosiosta: 25-30-vuotiaista vastaajista lähes viidennes piti Halla-ahoa sopivimpana vaihtoehtona seuraavaksi pääministeriksi.

Helsingin yliopiston Eurooppa-tutkimuksen verkoston tutkimusjohtaja Juhana Aunesluoman mukaan kyse on ilmiöstä, joka on nähtävillä monissa Euroopan maissa: nuoret kannattavat radikaaleja poliitikkoja niin oikealta kuin vasemmalta laidalta.

Esimerkiksi Ranskan presidentinvaalien kärkikahinoissa mukana ollut äärioikeistolainen Marine Le Pen nautti kevääseen saakka laajaa kannatusta nuorten aikuisten keskuudessa. Vasenta laitaa edustavan työväenpuoluejohtaja Jeremy Corbynin taas onnistui houkutella uurnille nuorta väkeä viimeisimmissä Britannian parlamenttivaaleissa.

- Eurooppalaiset nuoret ovat valmiita kannattamaan perinteisestä poliittisesta valtavirrasta poikkeavia ehdokkaita. Usein näillä ehdokkailla on räväkät mielipiteet ja pari asiaa, joita he pitävät esillä. Valtavirtapoliitikot, jotka pitävät asioita esillä laajemmin eivät välttämättä vetoa nuoriin, Aunesluoma sanoo.

Monia syitä

Yksinkertaista vastausta siihen, miksi Jussi Halla-ahon kovat arvot vetoavat juuri nuoriin ihmisiin ei Aunesluoman mukaan ole olemassa.

Hänen mielestään yksi syy suosioon voi olla se, etteivät muutosta kaipaavat nuoret löydä edustuksellisen demokratian kentältä poliittista kotia itselleen, ja radikaalit vaihtoehdot alkavat kiehtoa. Aunesluoma muistuttaa, että kannan ilmaiseminen mielipidekyselyssä on kuitenkin eri asia kuin äänestäminen.

Tutkimusjohtajan mukaan Halla-ahon kannatuksessa voi olla kyse myös populismipuolueiden tavasta viestiä.

- Populistipoliitikot ovat näkyvästi esillä esimerkiksi Facebookissa, ja voivat siten olla viestinnällisesti enemmän läsnä nuorten elämässä. Nuoret tunnistavat tällaiset poliitikot, mutta se ei tarkoita, että he välttämättä äänestäisivät juuri näitä.

Aunesluoma arvio, että tuoreen PS-pomon suosiossa saattaa olla mukana " uuden puheenjohtajan bonusta " .

Kun uutuudenviehätys vaihtuu politiikan arkityöksi, voi kannatus laskea.

- Halla-aho on johtanut puoluetta vasta vähän aikaa. On hänen omissa käsissään, miten hän nyt puheenjohtajana kykenee johtamaan poliittista liikettään.